Document ID: 32009D0317

KOMISSION PÄÄTÖS,
tehty 6 päivänä huhtikuuta 2009,
neuvoston päätöksen 79/542/ETY muuttamisesta siltä osin kuin se koskee eläinten ilmakuljetuksia ja eläinten kuljetuksia tiettyjen kolmansien maiden kautta sekä tiettyä kavioeläinten lihaa ja tietyn tuoreen lihan kauttakuljetuksia ja varastointia koskevia eläinten terveystodistuksia
(tiedoksiannettu numerolla K(2009) 2273)
(ETA:n kannalta merkityksellinen teksti)
(2009/317/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 4 kohdan ja 5 kohdan kolmannen luetelmakohdan,
ottaa huomioon eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (2) ja erityisesti sen 6 artiklan 1 kohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyssä neuvoston päätöksessä 79/542/ETY (3) vahvistetaan hygieniaoloja koskevat edellytykset tuotaessa yhteisöön eläviä eläimiä, hevoseläimet pois luettuina, ja tällaisten eläinten tuoretta lihaa, hevosenliha mukaan luettuna, ei kuitenkaan raakalihavalmisteita.
(2)
Päätöksen 79/542/ETY 6 artiklassa säädetään yhteisöön tuotavien elävien eläinten kuljetuksesta. Tällaisten eläinten ilmakuljetukset aiheuttavat riskin eläinten terveydelle yhteisössä, koska ilmakuljetusvälineissä saattaa olla vektoreina toimivia hyönteisiä. Sen vuoksi on aiheellista säätää toimenpiteistä, jotka koskevat tällaisten kuljetusvälineiden käsittelyä tuholaisten torjumiseksi, jotta vältetään tartunnan mahdollisesti saaneiden vektorihyönteisten tahaton pääsy yhteisöön kuljetettavien eläinten mukana.
(3)
Päätöksessä 79/542/ETY säädetään, että yhteisöön tuotavaksi tarkoitetut eläimet voidaan kuljettaa ainoastaan sellaisten kolmansien maiden kautta, joista samaan lajiin kuuluvien eläinten vienti yhteisöön on sallittu. On kuitenkin sallittua kuljettaa eläimiä joidenkin sellaisten kolmansien maiden kautta, joista eläinten vienti yhteisöön ei ole sallittu. Tällaiset kauttakuljetukset on sallittu ainoastaan, jos eläimet on tarkoitettu teurastettavaksi välittömästi niiden saavuttua lopulliseen määräpaikkaansa yhteisössä. Kyseisten kolmansien maiden luetteloinnissa on otettu huomioon useita tekijöitä, joita ovat muun muassa kyseisen kolmannen maan eläinten terveystilanne, takeet eläinten koskemattomuudesta kauttakuljetuksen aikana, tarkastukset rajatarkastusasemilla ja lopullisessa määräpaikassa.
(4)
Myös eläinten hyvinvointi ja jäljitettävyys olisi otettava huomioon suunniteltaessa eläinten kuljettamista yhteisöön kolmansista maista tai niiden kautta. Voimassa olevista yhteisön säännöistä johtuen lihotettavaksi tarkoitetut nautaeläimet on tällä hetkellä kuljetettava pidempää reittiä, jotta vältetään kuljettaminen tiettyjen sellaisten kolmansien maiden kautta, joista eläinten vienti yhteisöön ei ole sallittu. Tämä heikentää eläinten hyvinvointia. Sen vuoksi mahdollisuus kuljettaa eläimiä sellaisten kolmansien maiden kautta, joista eläinten vienti yhteisöön ei ole sallittu, on aiheellista laajentaa koskemaan myös lihotettavaksi tarkoitettuja nautaeläimiä.
(5)
Lisäksi on tarpeen varmistaa riittävä eläinten terveyden suojelu yhteisössä tuotaessa lihotettavaksi tarkoitettuja eläimiä sellaisten kolmansien maiden kautta, joista eläinten vienti yhteisöön ei ole sallittu. Sen vuoksi olisi vahvistettava asianmukaiset toimenpiteet, joita sovelletaan sekä kauttakuljetuksen aikana että lopullisessa määräpaikassa. Näillä toimenpiteillä olisi varmistettava eläinten terveydentila ja lähetyksen koskemattomuus kuljetuksen aikana ja rajoitettava eläinten muita siirtoja yhteisön määräpaikassa sijaitsevalta tilalta.
(6)
Määräjäsenvaltion toimivaltaisen eläinlääkintäviranomaisen olisi erityisesti nimettävä määräpaikkana olevat tilat. Tiloja nimetessään toimivaltaisen eläinlääkintäviranomaisen olisi erityisesti varmistettava eläinten valvonta koko ajanjaksona tilalle saapumisen päivästä teurastuspäivään.
(7)
Päätöksessä 79/542/ETY, sellaisena kuin se on muutettuna komission päätöksellä 2008/752/EY (4), esitetyissä tiettyä kotieläiminä pidettyjen ja luonnonvaraisten kavioeläinten lihaa koskevissa eläinten terveystodistusmalleissa on viittaus neuvoston direktiivin 90/426/ETY (5) liitteessä A lueteltuihin ilmoituspakon alaisiin tauteihin. Koska vain afrikkalainen hevosrutto ja räkätauti voivat tarttua lihan välityksellä, kyseisissä todistusmalleissa olisi viitattava erityisesti ainoastaan kyseisiin tauteihin.
(8)
Yhteisön lainsäädännön selkeyden ja johdonmukaisuuden vuoksi eläinten terveystodistusmalli ”Transit/Storage” olisi poistettava päätöksen 79/542/ETY liitteestä II ja kyseisen päätöksen liite III olisi korvattava.
(9)
Sen vuoksi päätöstä 79/542/ETY olisi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 79/542/ETY seuraavasti:
1)
Lisätään 6 artiklan 1 kohtaan toinen alakohta seuraavasti:
”Silloin kun eläimiä kuljetetaan ilmateitse, laatikko tai kontti, jossa eläimet kuljetetaan, ja sitä ympäröivä alue on ruiskutettava asianmukaisella hyönteismyrkyllä välittömästi ennen ilma-aluksen ovien sulkemista ja sen jälkeen joka kerta, kun ilma-aluksen ovet avataan ennen määräpaikkaan saapumista.”
2)
Muutetaan liitteet I, II ja III tämän päätöksen liitteen mukaisesti.
2 artikla
Tätä päätöstä sovelletaan 1 päivästä maaliskuuta 2009.
3 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä huhtikuuta 2009.

Labels: 17
0
3
8
6